Skipulags- og samgönguráð Reykjavíkur hefur fylgst með umgengni um rafskutlur í borginni og þeim slysum sem orðið hafa. Fulltrúi Sjálfstæðisflokksins í ráðinu segir að ekki hafi verið rætt formlega um harðari aðgerðir líkt og gripið hefur verið til Osló og fleiri borgum.
Borgarstjórn Oslóar samþykkti í gær að fækka skyldi rafskutlum á götum borgarinnar um 68 prósent frá því sem nú er einkum vegna mikillar óánægju borgarbúa um hvernig skilið er við þær.
Hvorki náðist í formann né varaformann skipulags- og samgönguráðs en Eyþór Arnalds fulltrúi Sjálfstæðisflokksins segir að greinilegt sé að fólk vilji nýta sér þennan samgöngumáta endi henti hann vel hér. Ýmislegt þurfi þó að bæta.
Þetta eru vélknúin ökutæki og fara á 25 kílómetra hraða. Og til þess að við getum haldið þessu inni sem spennandi valkosti þurfum við að gera betur.
Ég sé víða í borginni að þessu er ekki lagt á réttum stöðum. Það þarf algerlega að bæta það og líka minnka slys sem eru allt of algeng. Þetta tvennt þurfum við að bæta svo við getum notað rafskutlur áfram í Reykjavík.
Eyþór segir notendur oft ekki fylgja almennum umferðarreglum. Kvartanir hafi borist borgarstarfsmönnum vegna þess að rafskutlur hafa verð skildar eftir á göngu- og hjólastólaleiðum.
Þetta er svolítið frumskógarlögmál. Við erum að sjá rafskutlurnar á gangstéttum, á götum og stundum á móti umferð og fleira.
En ég held við þurfum bara að fara betur eftir þeim reglum sem eru í gangi og sýna tillit. Það er bara eins og í öðru.